Eskom-hoë vat die padPhillip Dukashe (Foto: Twitter) Phillip Dukashe het Maandag as hoof van kragopwekking by Eskom bedank. Hy was vir 26 jaar by die kragvoorsiener werksaam. Sy bedanking tree op 31 Mei in werking. Volgens Eskom het Dukashe in sy bedankingsbrief en samesprekings met Eskom-bestuurders gesê hy het ’n behoefte om ŉ balans in sy lewe in terme van sy gesondheid, gesin en werk te handhaaf. Rhulani Mathebula sal intussen waarneem as hoof van kragopwekking terwyl die aanstellingsproses van ’n nuwe hoof begin. “Rhulani is ŉ gesoute bestuurder en het voor Dukashe se aanstelling as hoof van kragopwekking gedien,” het die kragvoorsiener in ’n verklaring gesê. Volgens Eskom het Dukashe se “institusionele kennis, kruisfunksionele vaardighede en ervaring van gesonde uitvoerende leierskap” die broodnodige stabiliteit by die opwekkingseenheid tydens sy ampstermyn verseker. “Dukashe laat ŉ bekwame span agter om die volhoubaarheid van die kragopwekkingseenheid te verseker. Hy was inderdaad ’n groot aanwins vir Eskom en ons bring hulde aan hom vir sy ryk nalatenskap van onbaatsugtige leierskap, integriteit en uitnemendhede diens.”